ΓΡΑΠΤΗ ΕΡΩΤΗΣΗ E-2607/97 υποβολή: Florus Wijsenbeek (ELDR) προς την Επιτροπή (1 Σεπτεμβρίου 1997)

Θέμα: Καταγγελίες σχετικά με το βελγικό σύστημα επιβολής προστίμων σε επιχειρηματίες οδικών μεταφορών

Γνωρίζει η Επιτροπή ότι το σύστημα επιβολής προστίμων σε ξένους οδηγούς επισύρει σοβαρές διακρίσεις, εφόσον καλούνται να καταβάλλουν επί τόπου το αντίτιμο των προστίμων αυτών, αντίθετα με τους βέλγους οδηγούς;

Το σύστημα αυτό πρόκειται να διατηρηθεί έως ότου η εθνική νομοθεσία προσαρμοσθεί στην σχετική ευρωπαϊκή, αν και το Ευρωπαϊκό Δικαστήριο, στην υπόθεση C-29/95, E. Pastoors και Trans-Cap Gmbh κατά του Βελγικού Κράτους, της 23ης Ιανουαρίου 1997, αποφάσισε ότι η πρακτική αυτή αντίκειται εξ ολολήρου σην ευρωπαϊκή νομοθεσία.

Ολλανδικές οργανώσεις οδικών μεταφορών κατήγγειλαν τη βελγική κυβέρνηση ενώπιον της Ευρωπαϊκής Επιτροπής, ζητώντας να καταργηθεί αμέσως το βελγικό σύστημα επιβολής προστίμων σε αλλοδαπούς οδηγούς.

Γνωρίζει η Επιτροπή με ποιο τρόπο επιβάλλονται πρόστιμα σε αλλοδαπούς οδηγούς σε άλλα κράτη μέλη και αν αυτά μπορούν να ερμηνευθούν ως επισύροντα διακρίσεις; Θα ήταν διατεθειμένη η Επιτροπή να καταγράψει τις σχετικές ρυθμίσεις που ισχύουν σε άλες χώρες και να τις υποβάλει σε σύγκριση έναντι της ανωτέρω απόφασης;

Πρόκειται η Επιτροπή να εξετάσει ταχέως της καταγγελία των ολλανδικών επιχειρήσεων οδικών μεταφορών και θα εξασφαλίσει την άμεση εισαγωγή ενός κατάλληλου και αμερόληπτου συστήματος επιβολής προστίμου στο Βέλγιο, και ενδεχομένως και σε άλες χώρες που συμβαίνουν πρακτικές τέτοιου είδους, ανεξάρτητα από δηλώσεις προθέσεων για την προσαρμογή της εθνικής νομοθεσίας στο ευρωπαϊκό δίκαιο στο άμεσο μέλον;

Εάν όχι, για ποιο λόγο;

Κοινή απάντηση του κ. Kinnock εξ ονόματος της Επιτροπής στις γραπτές ερωτήσεις E-2607/97 και E-2930/97 (17 Οκτωβρίου 1997)

Η Επιτροπή κατά καιρούς παραλαμβάνει καταγγελίες που αφορούν τον τρόπο κατά τον οποίο οι αρχές των διαφόρων κρατών μελών διενεργούν ελέγχους. Δεν έχει σημειωθεί εκθετική αύξηση των καταγγελιών που αφορούν τις βελγικές αρχές. Ωστόσο, η Επιτροπή έχει επίγνωση της σήμερα υπάρχουσας ανωμαλίας στον βελγικό νόμο, βάσει του οποίου οι μεταφορείς που δεν έχουν την έδρα τους στο Βέλγιο και δεν αποφασίζουν να καταβάλουν το καθορισμένο πρόστιμο επιτόπου, αλλά αντί γι' αυτό προτιμούν την παραπομπή της υπόθεσης στα δικαστήρια, υποχρεούνται να πληρώσουν υψηλότερο ποσό για κάθε παράβαση. Η Επιτροπή ζήτησε από τις βελγικές αρχές να την διαβεβαιώσουν επίσημα ότι έχουν ετοιμάσει τις αναγκαίες νομοθετικές τροποποιήσεις για να διορθωθεί η κατάσταση αυτή στο εγγύς μέλλον.

Σε διαφορετικό αλλά συνδεόμενο με τα ανωτέρω εγχείρημα, η Επιτροπή θα ζητήσει από όλα τα κράτη μέλη να της γνωστοποιήσουν λεπτομέρειες για τα συστήματα κυρώσεων που επικρατούν τώρα εκεί, και εξετάζει κατά πόσο ο τρόπος επιβολής του νόμου σε ορισμένα κράτη μέλη μεροληπτεί εις βάρος των μη υπηκόων του κράτους. Με την εξέταση αυτή θα συνεκτιμηθεί η σχετική απόφαση του Ευρωπαϊκού Δικαστηρίου (υπόθεση C-29/95, E. Pastoors). Εφόσον τα αποτελέσματα της υπόψη εργασίας δώσουν λαβή για ανησυχίες, η Επιτροπή θα αρχίσει συζητήσεις με τα οικεία κράτη μέλη προκειμένου να αντιμετωπισθεί το πρόβλημα.

Η Επιτροπή δεν διαθέτει στοιχεία για ύπαρξη ιδιαίτερων διακανονισμών, μέσα στο Βέλγιο ή στη Γαλλία, μεταξύ της χωροφυλακής και εταιρειών ρυμούλκησης οχημάτων, που να προκαλούν πιθανή σύγκρουση συμφερόντων. Διενεργήθηκε έρευνα σε διατυπωθέντα συγκεκριμένο ισχυρισμό, και οι βελγικές αρχές διαβεβαίωσαν έπειτα την Επιτροπή ότι δεν υφίστανται παράτυποι διακανονισμοί μεταξύ της χωροφυλακής και της εταιρείας ρυμούλκησης, έχουν δε εκδοθεί οδηγίες ώστε να κατοχυρώνεται η διεξαγωγή τακτικών ελέγχων για την ακολουθούμενη πρακτική επιβολής του νόμου.